KIRJALLINEN KYSYMYS P-3001/02 esittäjä(t): Winfried Menrad (PPE-DE) komissiolle. Lintudirektiivin erilainen soveltaminen jäsenvaltioissa.



Virallinen lehti nro 222 E , 18/09/2003 s. 0032 - 0033



KIRJALLINEN KYSYMYS P-3001/02 esittäjä(t): Winfried Menrad (PPE-DE) komissiolle (16. lokakuuta 2002) Aihe: Lintudirektiivin erilainen soveltaminen jäsenvaltioissa Luonnonvaraisten lintujen suojelusta annettu direktiivi 79/409/ETY(1) saattaa toistuvasti kiihdyksiin sekä luonnonsuojelijat että metsästäjät. Tämä johtuu pääasiassa siitä, että direktiiviä tulkitaan hyvin eri tavoin eri jäsenvaltioissa. Ottaen huomioon meneillään olevat keskustelut suuntaviivojen laatimisesta lintudirektiivin tulkitsemiselle, miten komissio aikoo varmistaa, että direktiivin tulkinnassa ei vastedes enää olisi niin suuria eroja? Mitä mahdollisuuksia komission mielestä on varmistaa direktiiviin sisältyvä ilahduttava pyrkimys lajien suojelemiseen siten, että siihen tarvittaisiin vähemmän byrokratiaa? Aikooko komissio uudistaa lintudirektiiviä, jotta nämä tavoitteet saavutettaisiin? (1) EYVL L 103, 25.4.1979, s. 1. Margot Wallströmin komission puolesta antama vastaus (20. marraskuuta 2002) Luonnonvaraisten lintujen suojelusta 2 päivänä huhtikuuta 1979 annetun neuvoston direktiivin vaatimusten tulkintaerot näyttäisivät joiltain osin aiheuttaneen direktiivin täytäntöönpanoon liittyviä ristiriitaisuuksia varsinkin metsästyssäännösten kohdalla. Asiaan liittyy kuitenkin muitakin tekijöitä. Tällainen tekijä on esimerkiksi se, että jotkut jäsenvaltiot eivät ole sisällyttäneet direktiivin säännöksiä lainsäädäntöönsä tai eivät riittävästi valvo niiden noudattamista. Lisäksi joissain jäsenvaltioissa puuttuu usein vielä tarkkaa tieteellistä tietoa lintukannoista ja niiden biologian eri näkökohdista, kuten muutto- ja lisääntymiskausista, jotta direktiiviä voitaisiin soveltaa oikein. Saatavilla on jo runsaasti yhteisöjen tuomioistuimen oikeuskäytäntöä direktiivin säännösten, myös metsästystä koskevien säännösten, tulkinnasta. Komissio laatii parhaillaan ohjeistusta metsästykseen liittyvistä kysymyksistä apunaan asiantuntijoita jäsenvaltioista ja keskeisistä eturyhmistä. Ohjeiden tarkoituksena on luoda kattava katsaus metsästykseen direktiivin puitteissa. Tämä tehdään viitaten asiaa koskevaan oikeuskäytäntöön, ja samalla kuvataan oikeudelliset, tieteelliset ja luonnonsuojelulliset periaatteet, joita direktiivin mukaisessa metsästyksessä noudatetaan. Vaikka ohjeilla näin selkeytetäänkin tilannetta, on muistettava, että direktiivin lopullisesta tulkinnasta vastaa yhteisöjen tuomioistuin. Komissio aikoo toimittaa ohjeet kaikille jäsenvaltioille ja keskeisille eturyhmille, minkä pitäisi auttaa vähentämään tulkintaeroja jatkossa. Komissio toivoo, että ohjeet auttavat jäsenvaltioita soveltamaan direktiiviä johdonmukaisesti ja välttämään näin aiemmin nähtyjen kaltaiset väärinkäsitykset. Komissio seuraa kuitenkin edelleen yhteisön perustamissopimuksen noudattamisen valvojana direktiivin soveltamista kussakin jäsenvaltiossa ja ryhtyy tarvittaviin toimenpiteisiin, jos direktiivin noudattamisessa on puutteita. Komissio edistää jatkossakin direktiivin mukaista kestävää metsästystä koskevaa rakentavaa vuoropuhelua keskeisten eturyhmien kanssa, joihin kuuluvat sekä metsästäjät että lintujensuojelijat. Tässä tavoitteena on yhdessä määritellä tutkimukseen, suojeluun ja hoitoon sekä koulutukseen ja tiedotukseen liittyviä toimenpiteitä kestävän metsästyksen mahdollistamiseksi samalla pyrkien direktiivin päätavoitteeseen, joka on yhteisön yhteisen luonnonvaraisten lintujen kirjon suojelu. Direktiivin muuttamisesta ei tällä hetkellä ole suunnitelmia. Ainoastaan direktiivin liitteisiin aiotaan unionin laajetessa tehdä tarkistuksia ehdokasmaiden ehdotusten pohjalta.